Rogue One: A Star Wars Story
Juoni

Tiedemies Galen Erso piileskelee perheineen planeetta Lah'mulla, kunnes Orson Krennic, Imperiumin armeijan kehittyneiden aseiden tutkimusosaston johtaja, saapuu pakottaaksen Galenin viimeistelemään työnsä Kuolemantähden, planeettojen tuhoamiseen kykenevän avaruusaseman viimeistelemisessä. Galenin vaimon Lyran tultua ammutuksi, heidän pieni tyttärensä Jyn pakenee turvaan kapinallisten ääriliikkeen johtajan Saw Gerreran avustuksella.
15 vuotta myöhemmin Imperiumin pilotti Bodhi Rook vaihtaa puolta ja yrittää viedä hologrammiviestin Galeniltä Jedhan aavikkokuussa oleskelevalle Gerreralle. Planeetta Wobanilla kapinalliskapteeni Cassian Andor vapauttaa aikuiseksi varttuneen ja Imperiumin työleirillä vankina pidetyn Jynin. Jyn viedään Yavin 4:lle tapaamaan Mon Mothmaa, joka pyytää häntä auttamaan Galenin sekä Kuolemantähteä koskevien tietojen etsimisessä. Jynin tietämättä kenraali Draven käskee Cassiania tappamaan Galenin.
Jyn, Cassian sekä uudelleenohjelmoitu Imperiumin droidi K-2SO saapuvat Jedhan aavikkokuuhun, missä Imperiumi louhii kyberkristalleja Kuolemantähden voimanlähteeksi Gerreran taistelijoiden käydessä aseelliseen vastarintaan heitä vastaan. Sokean soturi Chirrut Îmwen sekä palkkasoturi Baze Malbusin avulla Jyn löytää Gerreran, joka pitää Bodhia panttivankina. Gerrera näyttää Jynille hologrammin, jossa Galen kertoo tyttärelleen rakastavansa tätä ja palanneensa projektiin suunnitellakseen Kuolemantähteen heikkouden: reaktorikuilun, johon pommittaminen aiheuttaisi koko avaruusaseman tuhoavan ketjureaktion. Hän kertoo myös, että piirustukset löytyvät trooppisella planeetta Scarifilla sijaitsevan tukikohdan tornin tietopankista.
Suurmoffi Tarkin tapaa Krennicin Kuolemantähdellä ja projektin edistymistä epäilevänä vaatii tätä käyttämään pienitehoista tuhosädettä Jedhan pääkaupungin tuhoamiseen. Jyn ja hänen ryhmänsä joutuvat pakenemaan Bodhin kanssa, mutta Gerrera jää kuolemaan. Tarkin onnittelee Krenniciä, mutta Imperiumin kärsimien tietovuotojen vuoksi hän ottaa projektin itse komentoonsa.
Jyn jäljittää isänsä planeetta Eadulla sijaitsevalle tutkimuslaitokselle, missä Galen myöntää Krennicille olevansa vastuussa tietovuodosta. Vaikka Cassian päättää jättää Galenin eloon, kapinalliset saapuvat pommittamaan laitosta ja Galen kuolee Jynin käsivarsille. Krennic evakuoi planeetan ja Jynin ryhmä pakenee varastetulla Imperiumin sukkulalla. Palattuaan Yavin 4:lle, Jyn ehdottaa suunnitelmaa Kuolemantähden piirustusten varastamiseksi Scarifilta, mutta kapinalliset eivät usko Imperiumin voittamisen olevan enää mahdollista.
Jynin ryhmä ja joukko muita kapinallisia käyttävät varastettua sukkulaa lähteäkseen varastamaan suunnitelmat itse, muodostaen yksikön nimeltä Rogue One. Krennic vierailee Mustafarilla Darth Vaderin luona ja raportoi Eadun hyökkäyksestä sekä pyytää tältä lupaa päästä keisarin puheille, mutta Vader käskee häntä vain varmistamaan, ettei uusia tietovuotoja tule.
Saavuttuaan Scarifiin Jyn ja Cassian naamioituvat Imperiumin upseereiksi muiden ryhmäläisten pitäessä Imperiumin sotilaat kiireisinä. Kapinallisten laivasto saapuu paikalle tuhotakseen planeetan ympärillä olevaa suojakenttää ylläpitävän avaruusaseman. Krennic itse saapuu Scarifiin selvittääkseen mitä tietoja Galen oli vuotanut. Jyn onnistuu saamaan Kuolemantähden piirustukset samalla, kun iskusotilaat tuhoavat K-2SO:n. Bodhi, Chirrut, Baze ja monet muut kapinallissotilaat saavat surmansa vihollisen ylivoiman edessä. Lähetystornin huipulla Jyn kohtaa Krennicin, joka julistaa Imperiumin voittoa ennen kuin Cassian haavoittaa tätä ja Jyn lähettää piirustukset Kapinaliiton komentoalukselle.
Kuolemantähti saapuu Scarifin kiertoradalle ja Tarkin antaa käskyn tuhota tukikohdan, jolloin epäonnistunut Krennic saa surmansa tukikohdan tuhoutuessa, Jyn ja Cassian kuolevat säteen aiheuttaman valtavan tulipallon saavuttaessa heidät. Kapinallisten laivasto alkaa vetäytyä, mutta Vader hyökkää komentoalukseen saadakseen piirustukset takaisin. Hän surmaa aluksen miehistön, mutta piirustukset on jo ehditty viedä Tantive IV:lle, jossa prinsessa Leia toteaa niiden antaneen kapinallisille toivoa.